Lewies speel in 2019 vir Harlequins | Netwerk24
Stephan Lewies rank vir die Leeus in die Superrugbyreeks. Foto: Gallo Images
Harlequins het vroeër vandeesweek aangekondig die Leicester-flank Will Evans en Newcastle-slot Glen Young sal ook aanstaande seisoen vir hom speel.
Die 27-jarige Lewies is tans 'n leenspeler van die Haaie wat vir die Leeus in die Superrugbyreeks diens doen.
Hy het in Junie 2004 sy toetsdebuut vir die Springbokke teen Skotland in Port Elizabeth gemaak en ook Suid-Afrika se A-span verteenwoordig.
Harlequins se hoofbreier, Paul Gustard, het die slot se deugde besing.
"Stephan is 'n intelligente en hardwerkende slot wat met sy wye ondervinding groot waarde vir ons bring."
Die speler was net so opgewonde oor die nuwe vooruitsig. "Dis 'n baie opwindende tyd vir my om by 'n klub met so 'n lang geskiedenis en 'n gerekende status in Engeland aan te sluit.
"Die klub het sy oog op die toekoms en is ongelooflik ambisieus, nes ek. Ek sluit by Harlequins aan om titels te wen en kan nie wag vir aanstaande seisoen nie."
Quins het kennelik groot planne. Hy het die afgelope tyd nuwe spelers soos Argentinië se Martin Landajo en Santiago Garcia Botta, die Italiaanse senter Michele Campagnaro en die Walliese haker Scott Baldwin gekontrakteer.
Harlequins is tans derde op die Premierliga-puntelys. Die voorste vier spanne sal sake in die uitkloprondes om die titel uitspook.